CELEX: 32016D1049
Language: el
Date: 2016-06-27 00:00:00
Title: Εκτελεστική απόφαση (ΕΕ) 2016/1049 της Επιτροπής, της 27ης Ιουνίου 2016, για τον καθορισμό της χρηματοδοτικής συνδρομής της Ένωσης για την κάλυψη των δαπανών που πραγματοποίησε η Κύπρος το 2013 για τη χρηματοδότηση των έκτακτων μέτρων καταπολέμησης της ψευδοπανώλης των πτηνών [κοινοποιηθείσα υπό τον αριθμό C(2016) 3857]

29.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 170/69
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1049 ΤΗΣ ΕΠΙΤΡΟΠΉΣ
   της 27ης Ιουνίου 2016
   για τον καθορισμό της χρηματοδοτικής συνδρομής της Ένωσης για την κάλυψη των δαπανών που πραγματοποίησε η Κύπρος το 2013 για τη χρηματοδότηση των έκτακτων μέτρων καταπολέμησης της ψευδοπανώλης των πτηνών
   
      
         [κοινοποιηθείσα υπό τον αριθμό C(2016) 3857]
      
   
   (Το κείμενο στην ελληνική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/ΕΟΚ και 2009/470/ΕΚ (1), και ιδίως το άρθρο 36 παράγραφος 4,
   Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (2), και ιδίως το άρθρο 84 παράγραφος 2, το άρθρο 121 παράγραφος 1 και το άρθρο 133 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 349/2005 της Επιτροπής (3) θεσπίζει τους κανόνες που διέπουν την καταβολή της χρηματοδοτικής συνδρομής της Ένωσης για τα έκτακτα μέτρα που αποσκοπούν στην εκρίζωση ορισμένων νόσων των ζώων, συμπεριλαμβανομένης της ψευδοπανώλης των πτηνών. Το άρθρο 7 του εν λόγω κανονισμού καθορίζει τα έγγραφα που πρέπει να υποβληθούν από το κράτος μέλος που ζητά τη χρηματοδοτική συνδρομή της Ένωσης και ορίζει τις προθεσμίες υποβολής των εγγράφων αυτών.
            
         
               (2)
            
            
               Η εκτελεστική απόφαση 2013/724/ΕΕ της Επιτροπής (4) προβλέπει τη χορήγηση χρηματοδοτικής συνδρομής από την Ένωση στην Κύπρο για τις δαπάνες που πραγματοποίησε το εν λόγω κράτος μέλος στο πλαίσιο της λήψης μέτρων για την καταπολέμηση της ψευδοπανώλης των πτηνών το 2013, σύμφωνα με την απόφαση 2009/470/ΕΚ του Συμβουλίου (5). Ως εκ τούτου, καταβλήθηκε στο εν λόγω κράτος μέλος, στο πλαίσιο της χρηματοδοτικής συνδρομής της Ένωσης, μια πρώτη δόση ύψους 250 000,00 EUR για τις δαπάνες που πραγματοποίησε το 2013. Η εκτελεστική απόφαση 2013/724/ΕΕ προβλέπει επιπλέον ότι το ποσό της χρηματοδοτικής συνδρομής της Ένωσης θα καθοριστεί σε μεταγενέστερη απόφαση, η οποία θα εκδοθεί σύμφωνα με τη διαδικασία που προσδιορίζεται σ' αυτήν.
            
         
               (3)
            
            
               Ο κανονισμός (ΕΕ) αριθ. 652/2014 προβλέπει την καταβολή πληρωμών στα κράτη μέλη στις περιπτώσεις αυτές. Στο πλαίσιο αυτό, προβλέπει την έκδοση εκτελεστικών πράξεων με τις οποίες καθορίζεται η χρηματοδοτική συνδρομή. Ο εν λόγω κανονισμός κατάργησε επίσης την απόφαση 2009/470/ΕΚ, και οι παραπομπές στην εν λόγω απόφαση νοούνται ως παραπομπές στον κανονισμό (ΕΕ) αριθ. 652/2014.
            
         
               (4)
            
            
               Με την εκτελεστική απόφαση 2013/724/ΕΕ τηρήθηκαν οι απαιτήσεις του κανονισμού (ΕΕ, Ευρατόμ) αριθ. 966/2012, και ιδίως το άρθρο 84.
            
         
               (5)
            
            
               Στις 13 Φεβρουαρίου 2014 η Κύπρος υπέβαλε στην Επιτροπή επίσημη αίτηση απόδοσης δαπανών, συνοδευόμενη από οικονομική έκθεση, παραστατικά έγγραφα και επιδημιολογική έκθεση για κάθε εκμετάλλευση στην οποία θανατώθηκαν και καταστράφηκαν ζώα. Η αίτηση αφορά την απόδοση δαπανών ύψους 355 361,23 ευρώ.
            
         
               (6)
            
            
               Με βάση την έκβαση του επιτόπιου εκ των προτέρων ελέγχου, τον οποίο διαχειρίστηκε η αρμόδια υπηρεσία ελέγχου, διαπιστώθηκε ότι δαπάνες ύψους 81 156,54 ευρώ δεν είναι επιλέξιμες για χρηματοδοτική συνδρομή από την Ένωση. Ως εκ τούτου, η χρηματοδοτική συνδρομή της Ένωσης θα πρέπει να καθοριστεί σε 274 204,69 ευρώ. Επιπλέον της πρώτης δόσης που έχει ήδη καταβληθεί, θα πρέπει να χορηγηθεί τελική συμπληρωματική δόση ύψους 24 204,69 ευρώ.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η χρηματοδοτική συνδρομή της Ένωσης για την κάλυψη των δαπανών που πραγματοποίησε η Κύπρος το 2013 για τη χρηματοδότηση των έκτακτων μέτρων καταπολέμησης της ψευδοπανώλης των πτηνών καθορίζεται σε 274 204,69 ευρώ.
   2.   Το υπόλοιπο της χρηματοδοτικής συνδρομής της Ένωσης που πρέπει να καταβληθεί στην Κύπρο καθορίζεται σε 24 204,69 ευρώ.
   Άρθρο 2
   Η παρούσα απόφαση απευθύνεται στην Κυπριακή Δημοκρατία.
   
      Βρυξέλλες, 27 Ιουνίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 189 της 27.6.2014, σ. 1.
   
      (2)  ΕΕ L 298 της 26.10.2012, σ. 1.
   
      (3)  Κανονισμός (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (ΕΕ L 55 της 1.3.2005, σ. 12).
   
      (4)  Εκτελεστική απόφαση 2013/724/ΕΕ, της 5ης Δεκεμβρίου 2013, σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της ψευδοπανώλης των πτηνών στην Κύπρο το 2013 (ΕΕ L 328 της 7.12.2013, σ. 121).
   
      (5)  Απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (ΕΕ L 155 της 18.6.2009, σ. 30).